钦定古今图书集成/明伦汇编/氏族典/第387卷 > 李泌
## 钦定古今图书集成/明伦汇编/氏族典/第387卷 > 李泌

按《唐书李泌传》：“‘‘泌字长源，魏人，柱国弼六世孙，徙居
京兆。七岁知为文。元宗开元十六年，悉召能言佛道
孔子者相答难。禁中有员俶者，九岁升堂，词辨注射，
坐人皆屈。帝异之曰：‘半千孙固当然’。因问：童子岂有
类若者’？俶跪奏臣舅子李泌’。帝即驰召之。泌既至，帝
方与燕国公张说观奕，因使说试其能赋方圆动静”，
帝大悦。张九龄尢所奖爱，呼“小友。”及长，博学，善治《易》，
常游嵩、华、终南间，慕神仙不死术。天宝中，待诏翰林，
皇太子遇之厚。尝赋诗讥杨国忠，国忠疾之，诏斥置
蕲春郡。肃宗即位，物色求访，已见，陈天下所以成败
事，帝悦，欲授以官，固辞，愿以客从，入议国事，出陪舆
辇。李辅国以泌亲信，疾之。泌畏祸，愿隐衡山，诏为治
室庐。泌尝取松樛枝以隐背，名曰“养和”，后得如龙形
者，因以献帝，四方争效之。代宗立，召至舍蓬莱殿书
阁。初，泌无妻，不食肉，帝乃赐光福里第，彊诏食肉为
娶朔方故留后李𬀩甥，婚日，敕北军供帐。元载恶不
附己，因江西观察使魏少游请僚佐，载称泌才，以试
秘书少监充判官。载诛，帝召还。复为常衮所忌，授澧
朗峡团练使，徙杭州刺史。德宗在奉天，召赴行在，授
左散骑常侍。贞元元年，拜陕虢观察使。泌始凿山开
车道，至三门，以便饟漕，以劳进检校礼部尚书。三年，
拜中书侍郎、同中书门下平章事，累封邺县侯。太子
妃萧母郜国公主也，坐蛊媚，幽禁中。帝责怒太子，泌
入，帝数称舒王贤，泌揣帝有废立意，执争数十，意益
坚，帝寤，太子乃得安。俄加集贤殿、崇文馆大学士，泌
固辞，乃以学士知院事。四年，月蚀东壁，泌曰：“东壁图
书府，大臣当有忧者。吾以宰相兼学士，当之矣。昔燕
国公张说由是以亡，又可免乎？”明年果卒。泌出入中
禁，事四君，数为权幸所疾，常以智免。好纵横大言，时
时谠议，能寤移人主。然持“黄老鬼神说”，故为人所讥。